als_Latn dik_Latn sag_Latn
Mesfushori kuqezi mahnit në fitoren 3-0 të Bazelit ndaj Thunit në kampionat me një dopietë fantastike. Por, aksioni i avantazhit një “perlë”. Plot 15 gola në këtë sezon
Anton Cicani
“Do të marr Gashin”, pati thënë Xhani de Biazi, trajneri i Shqipërisë, për grumbullimet që do të zyrtarizohen ndoshta pas një jave. Dhe, mesa duket, ka pasur të drejtë. Shkëlzen Gashi vazhdon të konfirmohet një nga futbollistët më të mirë këtë sezon në kampionatin zviceran dhe, me këtë hap, vështirë që ndjekësit më të afërt në listën e golashënuesve të kampionatit ta arrijnë. 15 gola deri tani, dy nga të cilat mbrëmë, në fitoren e rëndësishme të Bazelit ndaj Thun. Një sukses 3-0 i pastër, që megjithatë nuk erdhi aq lehtësisht, pasi kampionët kanë arritur që të rezistojnë, deri kur ka ardhur magjia e shqiptarit. Driblon mbrojtësin dhe më pas portierit, duke e dërguar topin në rrjetë thuajse nga këndi zero. Publiku në këmbë dhe ovacione për mesfushorin e lindur në Zyrih, por me origjinë kosovare. Në pjesën e dytë, ka ardhur goli i Strelerit, ndërsa më pas po Gashi ka mbyllur llogaritë në 3-0. Për Gashin vazhdon momenti magjik, ndërsa De Biazi fërkon duart, sepse ndaj Armenisë do të ketë vërtet një sulm për të pasur zili.
E ardhmja – Sa i përket të ardhmes së futbollistit, ofertat s’kanë munguar dhe, madje, e kanë kërkuar sidomos klube të Premier League, ndërsa Champions është panorama që e ka nxjerrë më shumë në pah. Kontrata e tij skadon në qershor të vitit 2018, ndaj ka ende kohë për t’u ulur në tavolinë dhe biseduar rinovimin.
als_Latn pag_Latn als_Latn als_Latn